Tiskovna konferenca Za srce Afrike, 24. avgusta 2016

Dovolite, da se najprej predstavim: Sem se **sestra Vesna HITI, Usmiljenka**. Letos obhajam srebrni jubilej misijonskega poklica, saj sem priletela v Ruando natanko ob rojstvu naše domovine Slovenije – torej 25. junija 1991. Skoraj vsa ta leta delam na istem misijonu, visoko v hribih na 2.000 metrov nadmorske višine med preprostim ljudstvom na podeželju. V teh letih se je pri nas marsikaj dogajalo, saj smo misijonarji skupaj z ljudstvom doživljali globoke pretrese bratomornega ubijanja pred letom 1994, najhujše pač v tem usodnem letu 94 in huda obračunavanja v naslednjih letih. Skupaj se trudimo v delovanju za narodno spravo in se veselimo vsakega napredka. Le-teh ni malo!

V teh letih se je življenje v Ruandi bistveno spremenilo. Splošen razvoj je viden zlasti v glavnem mestu in v drugih večjih centrih. Žal napredujemo na podeželju s prekratkimi koraki in v nelogičnih kontrastih. Tako ni nič nenavadnega opazovati mamico z dojenčkoma hrbtu, z bosimi nogami, s košaro in motiko v eni roki, v drugi pa z mobilnim telefonom na ušesu. Ob vsem tem pa se že tisočletja ni spremenil način kmetovanja, saj se vse obdeluje le z motiko.

Življenje ljudi na podeželju je trdo in zahtevno, saj je to pravzaprav boj za obstanek; boj za preživetje. Družine so velike, saj ima vsaka v povprečju šest otrok. Navadno imajo premalo obdelovalne zemlje, zato je tudi premalo hrane za vse in podhranjenost še dolgo ne bo izkoreninjena, čeprav v Ruandi uradno »podhranjenih otrok ni!!!« Ljudje so pridni in trdo delajo. Navajeni so na težke napore, dolga potovanja. Medtem, ko matere kmetujejo doma, ali gredo v dnino k bogatejšim sosedom, gredo možje velikokrat iskat zaslužek v oddaljene kraje, kjer naj bi se bolje zaslužilo. Nekateri imajo srečo, drugi ne. Naš sosed Damjan je hodil dolga leta v oddaljen kraj, da bi z zaslužkom preživel družino. Premnogokrat se je vrnil domov brez vsega in za nameček še s hudo malarijo. Ko je bilo nazadnje njegovo življenje na nitki, se je ponudila priložnost, da mu pomagamo preko projekta «z delom do dostojnega življenja». Od tedaj naprej njegov obraz žari in je ves ponisen, da lahko dela in z lastnimi rokami preživlja družino, ter omogoča otrokom solsko izobrazbo.

Osnovne potrebe naših ljudi so pač te-le :

* Košček obdelovalne zemlje, ki bo omogočila družini prehrano za preživetje ;
* Domače živali, ki bodo predvsem vir za gnojilo in zaslužek ob prodaji ;
* Streha nad glavo ;
* Šolanje otrok.

Od vseh dejavnikov je najpomembnejša izobrazba, ker se bo le na ta način izoblikovala boljša prihodnost. Vsa mladina si želi v šolo. Šolnina je sorazmerno draga in starši večkrat prodajo kravico, da vpišejo otroka v prvi letnik, naslednji letnik kos zemlje in tako naprej.... Če otrok napreduje in dobi službo se to obrestuje. Zna se zgoditi tudi to, da družina zaradi šolanja enega otroka ostane brez vsega. Tako se vrtijo v začaranem krogu revščine.

S pomočjo, ki prihaja iz Domovine, skušamo odgovarjati na te osnovne potrebe najrevnejših med revnimi. Vedno iščemo tiste, ki so postavljeni na skrajni rob človeške družbe. Večinoma dobro izbiramo; zna se zgoditi, da se včasih tudi zmotimo. Vendar se v skupnosti ogromno pogovarjamo; tehtamo vse »za« in »proti«, se posvetujemo s sodelavci, ki še bolje poznajo življenje na terenu in vsakega posameznika.

Pomoč, ki prihaja preko Slovenske Karitas – Za srce Afrike, pa tudi pomoč, ki prihaja preko Ministrstva za zunanje zadeve in iz Misijonskega središča, je porabljena predvsem za če začrtane projekte, ki so namenjeni v splošni blagor vsega prebivalstva. Tu gre predvsem za dejavnosti, ki imajo daljnoročne cilje: Gradnja in vzdrževanje infrastruktur, oprema in drugi pomembni objekti.

Dolg je spisek vsega, kar se je v zadnjih letih naredilo konkretno v Ruandi in v Burundiju, pa tudi v Centralno-afriški republiki s pomočjo Slovenske Karitas, Misijonskega središča in Ministrstva za zunanje zadeve. V mojem srcu in v srcih vsega prebivalstva je globoka hvaležnost za vse, kar se je naredilo. Mnogi se sprašujejo, od kod temu malemu slovenskemu narodu tolikšna plemenitost in velikodušnost?! Rada bi naštela vsaj tista največja dela, ki so bila opravljena:

V Burundiju

* Gradnja porodnišnice in celotna obnova zdravstvenega centra v Ruzo,
* Obnova Zdravstvenega centra v Rwisabiju in gradnja otroškega vrtca,
* Gradnja osnovne šole z 12 razredi, sanitarijami, zbornico in opremo v Nyangungu;
* Obnovitvena dela v Centru za otroke s posebnimi potrebami v Bujumburi,
* Pomoč pri gradnji srednje šole v Rukagu.

V Ruandi

* Obnova celotnega Zdravstvenega Centra v Mukungu in v zadnjem letu popolna prenova porodnišnice;
* Namestitev sončnih celic, akumulatorjev in velikega TV ekrana za delo z mladino v Mukungu;
* Namestitev treh strelovodov; Obnova vodovodne cisterne, prostorov za kantino in druga popravila – prav tako v Mukungu;
* V Kigaliju je bila zgrajena nova osnovna šola in kupljeno je bilo zemljišče za igrišče.

V Centralnoafriški republiki

* So bili obnovljeni in dograjeni prostori za porodnišnico in zdravstveni center.

V vseh omenjenih krajih so se in se še izvajajo razni vzgojni programi in programi osveščanja:

* O higieni, o prehrani, predporodna, poporodna posvetovanja, cepljenje....;
* Mamice in dekleta se učijo šivanja;
* Učijo se izdelovanja mila v domačih pogojih;
* Vsi imajo možnost, da kupijo po nižji ceni kvalitetna semena (zelje, čebula, korenje, fižol....);
* Mamice, ki so obiskovale predporodne preglede in so rodile v zdravstveni ustanovi, prejmejo oblačila za novorojenčka in afriško oblačilo zase.

Vseh teh pridobitev, ki imajo za cilj skupni blagor, so ljudje veseli in hvaležni zanje, toda še bolj se jih dotakne tisto, kar je namenjeno vsakemu posamezniku - in to prav njemu osebno, njegovi družini! Na te osebne potrebe pa tako čudovito odgovarja akcija **Z delom do dostojnega življenja.** Ljudje v Afriki želijo sprememb in boljšega življenja. In to ne kar tako, da bi jim »padlo z neba«! Radi si vsakdanjo hrano in vse drugo prislužijo z delom svojih rok in v potu svojega obraza. Da starši v Afriki želijo delati in sami preživeti svoje družine, vendar je za to bolj malo priložnosti. Na takšen način pomagamo v Ruandi na treh misijonih približno stotim družinam, in prav tako tudi v Burundiju.

Nekaj pričevanj:

* NGIRABAGENZI Félicien, oče sedmih otrok je povedal:

»Bil sem zelo reven, delal sem pri tujih ljudeh, da sem s težavo zaslužil kaj za prehrano in preživetje otrok. Otroci niso mogli v šolo, ker ni bilo sredstev. Odkar mi je omogočeno delo in prejemam zaslužek, se je naše življenje spremenilo: kupil sem kravico, sin hodi v srednjo šolo, nismo zaskrbljeni za preživetje. Zaradi tega sem zelo hvaležen vsem, ki so mi omogočili dostojno delo in življenje.«

* NGIROWONSANGA Vincent, oče gluhonemega otroka, ki obiskuje posebno šolo je rekel:

»Predno sem bil sprejet v to združenje, sem bil nenehno zadolžen pri sosedih in zaradi tega v nenehni notranji stiski. Imam prizadetega otroka, ki obiskuje posebno šolo daleč od doma. Stroški potovanj so zelo visoki za reveže. Zdaj sem rešen te stiske. Z zaslužkom, ki ga dobim za moje delo, družini lahko preskrbim potrebno za preživetje in spreljam mojega prizadetega otroka v šolo. Kupil sem manjšo njivico in prašička«.

* NYIRAHISHAMUNDA Peruth je povedala:

»Zahvaljujem se Gospodu, ki se me je spomnil v moji revščini! Sem vdova s šestimi otroki, od katerih še nobeden ni sposoben, da bi mi pomagal v borbi za preživetje. Dokler nisem bila prišteta temu združenju, sem se preživljala s prenašanjem težkih vreč oglja. Danes se je moje življenje spremenilo: z dostojnim zaslužkom sem kupila manjšo njivico, prašička in drugo za življenje. Moji otroci hodijo v šolo. Obzorje naše prihodnosti se spreminja korak za korakom...«

* NSENGIMANA Jean je jokal od sreče, ko je podpisoval pogodbo za zemljišče. Rekel je, da zdaj njegovi ženi ne bo treba več hoditi v dnino in bo lahko z otroci na lastni zemlji pridelala hrano.
* MUKANGWIJE Jeannette je mati šestih otrok in oče je krepko v letih. Mama je presrečna, ker bodo odslej imeli prvič v življenju svoj košček zemlje. Vse doslej so le jemali zemljo v najem in to večkrat v zelo oddaljenih krajih. Zdaj bo vse pri roki in tudi otroci se bodo lahko vključevali v delo.
* NERETSE Célestin pripoveduje, da se je življenje v njegovi družini popolnoma spremenilo, odkar imajo svojo hišico in košček zemlje. Z veseljem prime za vsako delo in je bil prav ponosen, ko je več ali manj vodil dela pri pripravi zidakov za drvarnico.
* NTAMBARA Vincent je zelo hvaležen za zdravljenje, ki smo ga omogočili njegovi 22-letni hčerki Jacqueline, ki je bila pred par leti operirana zaradi vodene glave. Vstavljene ima plastične cevke, preko katerih se odvaja odvečna tekočina. Občasno pa je treba na drage skanerske preiskave. Brez pomoči bi ne mogli plačati teh zdravstvenih pregledov.
* Prav vsak član teh družin se počuti ovrednotenega z dostojanstvom. Nič več ne beračijo in ne čakajo, da bo kar kaj padlo z neba. Sposobni so se z delom lastnih rok dvigniti. Vsi so zelo hvaležni za delo in zaslužek.
* Zavedam se, da ne moremo rešiti vseh problemov v Afriki, lahko pa rešimo se skupno pomočjo vsaj nekaj družin. Ta razplet, ko se družina postavi na lastne noge je nekaj najlepšega … Je kakor novo rojstvo, nov začetek, novo upanje. V Afriki je še veliko družin, ki so potrebne takšne pomoči in smo hvaležni vsem, ki mislite nanje!